ai4bharat/Pralekha huggingface dataset:
ஜல்சக்தி அமைச்சகம்
4-வது தேசிய நீர் விருதுகள் 2023 ஜூன் 17 அன்று வழங்கப்படும்
11 வகைமைகளில் 41 வெற்றியாளர்கள் ஜல்சக்தி அமைச்சகத்தால் தெரிவு செய்யப்பட்டுள்ளனர்
ஜல்சக்தி அமைச்சகத்தின் நீராதாரங்கள், நதி மேம்பாடு மற்றும் கங்கை புனரமைப்புத்துறை, 4-வது தேசிய நீர் விருதுகள் வழங்கும் விழாவை புதுதில்லியில் உள்ள விஞ்ஞான் பவனில் 2023 ஜூன் 17 அன்று ஏற்பாடு செய்துள்ளது. இந்த விழாவில் தலைமை விருந்தினராக பங்கேற்குமாறு குடியரசு துணைத்தலைவர் திரு ஜக்தீப் தன்கர் கேட்டுக்கொள்ளப்பட்டுள்ளார். ‘சிறந்த மாநிலம்’, ‘சிறந்த மாவட்டம்’, ‘சிறந்த கிராமப் பஞ்சாயத்து’, ‘சிறந்த நகர்ப்புற உள்ளாட்சி அமைப்பு’, ‘சிறந்தப் பள்ளி’, ‘சிறந்த ஊடகம்’, ‘வளாக பயன்பாட்டுக்கான சிறந்த தொழில்துறை’, ‘சிறந்த முறையில் தண்ணீரைப் பயன்படுத்தும் சங்கம்’, ‘சிறந்த தொழில் துறை’, ‘சமூகப் பொறுப்பு செயல்பாடுகளுக்கான சிறந்த தொழில் துறை’, ‘சிறந்த தொண்டு நிறுவனம்’ ஆகிய 11 வகைமைகளில் 2022-க்கான 4-வது தேசிய நீர் விருதுகளுக்கு இணை வெற்றியாளர்கள் உட்பட 41 வெற்றியாளர்கள் தெரிவு செய்யப்பட்டுள்ளனர். வெற்றிப்பெற்றவர்களுக்கு பட்டயம், கோப்பை, ரொக்கப்பரிசு வழங்கப்படும். முதல் மூன்று பரிசுகளாக முறையே ரூ. 2 லட்சம், ரூ.1.5 லட்சம், ரூ. 1 லட்சம் வழங்கப்படும்.
இந்த விருது வழங்கும் விழாவுக்கான ஏற்பாடுகள் குறித்த ஆலோசனைக் கூட்டத்திற்கு நீராதாரங்கள், நதி மேம்பாடு மற்றும் கங்கை புனரமைப்புத் துறையின் செயலாளர் திரு பங்கஜ் குமார் தலைமை தாங்கினார். நீராதாரங்கள், பாதுகாப்பு மற்றும் நிர்வாக நடவடிக்கைகளில் மக்கள் ஈடுபடுவதை ஊக்கப்படுத்தவும், வெற்றியாளர்கள், பங்கேற்பாளர்கள், பல்வேறு அமைப்புகளிடையே வலுவான ஒத்துழைப்பை மேலும் உறுதிப்படுத்தவும் இந்த விழா உதவும் என்று அவர் கூறினார்.
இந்த விழாவில், பல்வேறு அமைச்சகங்கள்/ துறைகள்/ அமைப்புகள்/ மாநில அரசுகளைச் சேர்ந்த அதிகாரிகள், விருது பெறுபவர்கள், பிரமுகர்கள் உட்பட சுமார் 1500 பேர் கலந்து கொள்வார்கள் என்று எதிர்பார்க்கப்படுகிறது. விருதுகள் பற்றிய கூடுதல் விவரங்களை https://pib.gov.in/PressReleasePage.aspx?PRID=1848661என்ற இணைய தளத்தில் காணலாம்.
-----------
AP/SMB/RS/KRS
(Visitor Counter : 125
மத்திய அமைச்சரவை
ஆமதாபாத், ஜெய்ப்பூர், லக்னோ, குவஹாத்தி, திருவனந்தபுரம், மங்களூரு விமான நிலைய மேலாண்மைப் பணிகளை தனியார்-அரசு ஒத்துழைப்பு அமைப்பிடம் ஒப்படைக்க மத்திய அமைச்சரவை ஒப்புதல்
பிரதமர் திரு.நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில், கீழ்க்காணும் முடிவுகளுக்கு ஒப்புதல் அளிக்கப்பட்டது:
-
- இந்திய விமான நிலைய ஆணையத்தின் கீழ் உள்ள ஆமதாபாத், ஜெய்ப்பூர், லக்னோ, குவஹாத்தி, திருவனந்தபுரம், மங்களூரு ஆகிய 6 விமான நிலையங்களின் செயல்பாடுகள், மேலாண்மை மற்றும் மேம்பாட்டுப் பணிகளை அரசு-தனியார் ஒத்துழைப்பு அமைப்பிடம் ஒப்படைக்க கொள்கை அளவில் ஒப்புதல் அளிக்கப்பட்டது. இது அரசு தனியார் ஒத்துழைப்பு மதிப்பீடு குழு மூலம் ஒப்படைக்கப்படும்.
- அரசு தனியார் ஒத்துழைப்பு மதிப்பீட்டுக் குழு எடுக்கும் முடிவுகளில் பிரச்சினைகள் எதுவும் வந்தால், அது குறித்து முடிவுசெய்ய செயலாளர்கள் கொண்ட வல்லுநர் குழு அமைத்தல். நித்தி ஆயோக் அமைப்பின் தலைமைச் செயல் அதிகாரி தலைமையிலான இந்தக் குழுவில், விமானப் போக்குவரத்து அமைச்சக செயலாளர், பொருளாதார விவகாரங்கள் துறை செயலாளர், செலவின துறை செயலாளர் ஆகியோர் இடம்பெறுவார்கள்.
பலன்கள்:
- கட்டமைப்புத் திட்டங்களில் அரசு-தனியார் ஒத்துழைப்பின் மூலம், சிறப்பான சேவைகளை வழங்குதல், நிபுணத்துவம், தொழில்முறை ஆகியவை இருக்கும். மேலும், பொதுத்துறைக்கு தேவையான முதலீடுகளைப் பெற முடியும்.
- விமான நிலைய கட்டமைப்புத் திட்டங்களில் அரசு – தனியார் ஒத்துழைப்பை அனுமதிப்பதன் மூலம், விமான நிலையங்களில் உலகத்தரம் வாய்ந்த கட்டமைப்பு கிடைக்கும். மேலும், திறன்மிகு சேவைகள், விமானப் பயணிகளுக்கு உரிய நேரத்தில் சேவை கிடைக்கும். எந்தவொரு முதலீடும் செய்யாமல், இந்திய விமான நிலையங்கள் ஆணையத்துக்கு வருவாய் வழிகள் உருவாகும். ஹைதராபாத், பெங்களூருவில் கிரீன்பீல்டு விமான நிலையங்கள் உருவாக்கப்படும். தற்போதைய நிலையில், தில்லி, மும்பை, பெங்களூரு, ஹைதராபாத், கொச்சி விமான நிலையங்கள் அரசு-தனியார் ஒத்துழைப்பில் நிர்வகிக்கப்படுகின்றன.
- இந்தியாவில் அரசு-தனியார் ஒத்துழைப்பில் நிர்வகிக்கப்படும் விமான நிலையங்கள், விமான நிலைய சேவை தரம் குறித்த சர்வதேச விமான நிலையங்கள் கவுன்சிலின் மதிப்பீட்டின்படி, பல்வேறு பிரிவுகளிலும் முதல் 5 இடங்களில் உள்ளன.
- இந்த அரசு-தனியார் ஒத்துழைப்பின் மூலம், உலகத் தரம் வாய்ந்த விமான நிலையங்கள் அமைய உதவுவதுடன், இந்திய விமான நிலையங்கள் ஆணையத்துக்கு வருவாயை அதிகரிப்பதற்கும், விமான நிலையங்களை உருவாக்குவதில் கவனம் செலுத்தவும் உதவுகிறது. மேலும், நாட்டின் மற்ற பகுதிகளிலும் விமான வழிகாட்டி கட்டமைப்பை ஏற்படுத்த உதவுகிறது.
பின்னணி:
இந்தியாவில் உள்நாட்டு மற்றும் வெளிநாட்டு விமானப் பயணிகளின் எண்ணிக்கை அதிகரித்து வருகிறது. 10 ஆண்டுகளுக்கு முன்பு தனியார்மயமாக்கப்பட்ட 5 விமான நிலையங்களில் பயணிகளின் எண்ணிக்கை அதிகரித்துள்ளது. இது சர்வதேச விமான நிறுவனங்கள் மற்றும் முதலீட்டாளர்களின் கவனத்தை ஈர்த்துள்ளது. அரசு-தனியார் ஒத்துழைப்பு முறையை அமல்படுத்துவதன் மூலம், விமான நிலையங்கள் துறைக்கு வெளிநாட்டு நேரடி முதலீட்டை பெறுவதற்கு உடனடி வாய்ப்புகள் ஏற்படுகின்றன.
இதன் காரணமாக, 6 விமான நிலையங்களை முதல்கட்டமாக மேம்படுத்துதல், கையாளுதல் மற்றும் மேலாண்மைப் பணிகளை தனியார்-அரசு ஒத்துழைப்பில் விட முடிவுசெய்யப்பட்டுள்ளது. இது இந்திய விமான நிலையங்கள் ஆணையத்துக்கு வருவாயை அதிகரிக்கச் செய்வதுடன், வேலைவாய்ப்புகளை உருவாக்குதல் மற்றும் அதுதொடர்பான கட்டமைப்பு போன்றவற்றின் மூலம், பொருளாதார மேம்பாட்டு நடவடிக்கைகளை அதிகரிக்கச் செய்யும்.
விவசாயத்துறை அமைச்சகம்
மூங்கில் துறையின் மேம்பாட்டிற்கு ஆலோசனைக் குழு அமைப்பு
மூங்கில் துறையின் வளர்ச்சியை சீர்படுத்துவதற்காக ஆலோசனைக் குழுவை உருவாக்குவதற்கு மத்திய வேளாண் துறை அமைச்சர் திரு நரேந்திர சிங் தோமர் ஒப்புதல் அளித்துள்ளார். கல்வியாளர்கள், ஆராய்ச்சியாளர்கள், கண்டுபிடிப்பாளர்கள், முற்போக்கு சிந்தனையுள்ள தொழில்முனைவோர், வடிவமைப்பாளர்கள், வேளாண் தலைவர்கள், விற்பனை நிபுணர்கள் மற்றும் கொள்கை தயாரிப்பாளர்கள் உள்ளிட்ட ஏராளமான பங்குதாரர்கள் இந்த குழுவில் இடம் பெற்றிருப்பார்கள்.
அமைச்சகங்கள் மற்றும் துறைகளின் மூங்கில் சம்பந்தமான முயற்சிகளை மேம்படுத்துவதற்கும், மூங்கிலின் மதிப்பு சங்கிலியுடன் தொடர்புடைய அனைத்து பிரிவுகளுக்கும் இடையே ஒருங்கிணைப்பை ஏற்படுத்தி, துறையின் வளர்ச்சி கட்டமைப்பை மறுசீரமைப்பதற்கு உதவுவதற்கும், அமைச்சகங்களுக்கு இடையேயான மற்றும் பொது- தனியார் ஆலோசனையை நடத்த திட்டமிடப்பட்டுள்ளது.
மூங்கில் துறையில் கவனம் செலுத்தப்பட வேண்டிய விஷயங்கள் குறித்தும், கொள்கை இடையீடுகள் குறித்தும் அனைத்து பங்குதாரர்களுடன் ஒருங்கிணைந்து துறை வல்லுனர்களும், இதில் தீவிரமாக பணியாற்றும் இதர பங்குதாரர்களும் ஆலோசனை வழங்குவார்கள். மத்திய வேளாண்துறைச் செயலாளர் இந்த ஆலோசனைக் குழுவின் தலைவராகவும், தேசிய மூங்கில் இயக்கத்தின் திட்ட இயக்குநர் இதன் ஒருங்கிணைப்பாளராகவும் செயல்படுவார்கள். மூங்கில் மற்றும் ஊடுபயிர் நடவு, அடிப்படை செயலாக்கம், தயாரிப்பு மேம்பாடு, மதிப்புக் கூட்டல், சந்தை உள்கட்டமைப்பு மற்றும் இணைப்புகள், பதப்படுத்தும் இயந்திரங்கள், திறன் மேம்பாடு போன்றவற்றில் உள்ள சவால்கள் மற்றும் தொழில்நுட்பங்கள் குறித்து ஆலோசனைக் குழுவின் உறுப்பினர்கள் மத்திய வேளாண்மை மற்றும் விவசாயிகள் நல அமைச்சகத்திற்கு அறிவுறுத்துவார்கள்.
உள்துறை அமைச்சகம்
கோவிட்-19 நோய்த் தாக்குதலைத் தடுப்பதற்கான முடக்கநிலை அமல் நடவடிக்கைகள் 2020 மே 3 ஆம் தேதி வரை தொடரும்
பிரதமர் திரு. நரேந்திர மோடி நாட்டு மக்களுக்கு இன்று ஆற்றிய உரையில், கோவிட்-19 நோய்த் தொற்றைக் கட்டுப்படுத்துவதற்கு நாட்டில் அமல் செய்யப்பட்ட முடக்கநிலை காலம் 2020 மே 3 ஆம் தேதி வரையில் தொடரும் என்று அறிவித்தார்.
அந்த அறிவிப்பைத் தொடர்ந்து அனைத்து மத்திய அரசு அமைச்சகங்கள் / துறைகள், மாநில / யூனியன் பிரதேசங்களின் அரசுகள் மற்றும் நிர்வாகங்களுக்கு மத்திய அரசு அறிவுறுத்தல்களை வெளியிட்டுள்ளது. மத்திய உள்துறை அமைச்சகத்தின் தொகுக்கப்பட்ட வழிகாட்டுதல்களில் கூறப்பட்டுள்ள முடக்கநிலை அமல் நடவடிக்கைகள், மே 3 ஆம் தேதி வரையில் தொடரும் என அதில் தெரிவிக்கப்பட்டுள்ளது.
இதுதொடர்பாக அனைத்து மாநிலங்கள் மற்றும் யூனியன் பிரதேசங்களுக்கு மத்திய உள்துறை அமைச்சகம் ஓர் உத்தரவைப் பிறப்பித்துள்ளது. அதன்படி, முடக்கநிலை அமலாக்கம் நீட்டிக்கப்பட்டிருப்பதால், பல்வேறு செயல்பாடுகள் குறித்து, பல்வேறு துறைகளில் அமல் செய்யப்பட்ட அனைத்துக் கட்டுப்பாடுகளும், தொடர்ந்து அமலில் இருக்கும் என தெரிவிக்கப் பட்டுள்ளது.மத்திய உள்துறை அமைச்சகத்தின் தொகுக்கப்பட்ட வழிகாட்டுதல்களில் கூறப்பட்டுள்ள இந்தக் கட்டுப்பாடுகளை மத்திய அரசின் அனைத்து அமைச்சகங்கள் / துறைகளும், மாநில / யூனியன் பிரதேச அரசுகள் மற்றும் நிர்வாகங்களும் கடுமையாக கடைபிடிக்க வேண்டும் என்றும் தெரிவிக்கப்பட்டுள்ளது.
பேரழிவு மேலாண்மைச் சட்டம் 2005இன் கீழ் மாநிலங்கள் மற்றும் யூனியன் பிரதேசங்களுக்கு உள்துறை அமைச்சகம் அனுப்பியுள்ள கடிதத்தில், மேலே குறிப்பிடப்பட்டுள்ள வழிகாட்டுதல்களை மாநிலங்கள் / யூனியன் பிரதேசங்கள் நீர்த்துப் போகச் செய்துவிடக் கூடாது என்று வலியுறுத்தப் பட்டுள்ளது.
முடக்கநிலை நீட்டிப்பு நடவடிக்கைகள் குறித்த உத்தரவைக் காண இங்கே கிளிக் செய்யவும்
தொழிலாளர் மற்றும் வேலைவாய்ப்பு அமைச்சகம்
இந்தியாவில் வேலைவாய்ப்புகளை ஏற்படுத்துவதற்கான உத்திகள் குறித்து வல்லுநர்கள் ஆலோசனை
“உலகிலேயே அதிக அளவிலான இளைஞர்களைக் கொண்ட நாடாக நமது நாடு திகழ்கிறது. ஒவ்வொரு இளைஞரும் வேலைவாய்ப்பு கிடைக்க வேண்டும் என்று எதிர்பார்க்கின்றனர். வேலைவாய்ப்புகளை உருவாக்கும் வகையில், உடனடி நடவடிக்கைகளை நாம் எடுக்காவிட்டால், எதிர்கால சந்ததியினர் நம்மை மன்னிக்க மாட்டார்கள்.” இந்தக் கருத்தை மத்திய தொழிலாளர் மற்றும் வேலைவாய்ப்புத் துறை இணை அமைச்சர்  திரு.சந்தோஷ் குமார் கங்வார் தெரிவித்துள்ளார். நொய்டாவில் வி.வி.கிரி தேசிய வேலைவாய்ப்பு கல்வி நிறுவனம்  இன்று ஏற்பாடு செய்த வேலைவாய்ப்பை உருவாக்குவதற்கான உத்திகள் குறித்த ஆலோசனைக் கூட்டத்தில் வல்லுநர்கள் மத்தியில் உரையாற்றியபோது அமைச்சர் இவ்வாறு கூறினார்.
அவர் பேசும்போது, “நமது அமைச்சகம் நேரடியாக வேலைவாய்ப்பை ஏற்படுத்துவதில்லை. ஆனால், வேலைவாய்ப்பை வழங்குவோருக்கும், பணியாளர்களுக்கும் உரிய சூழ்நிலையை ஏற்படுத்தி வருகிறது,” என்று கூறினார். மேலும், திறன் மேம்பாடு மற்றும் வேலைவாய்ப்பு உருவாக்கத்துக்கான சரியான பாதையில் நமது அரசும், அமைச்சகமும் நடவடிக்கைகளை மேற்கொண்டு வருவதாக அவர் கூறினார். வரலாற்றுப்பூர்வமான பண மதிப்பு நீக்க நடவடிக்கையை குறிப்பிட்ட அவர், இது கடந்த ஓராண்டில் ஏராளமான நற்பயன்களை அளித்துள்ளதாகக் கூறினார். தொழிலாளர் சேமநல நிதி  மற்றும் தொழிலாளர் ஈட்டுறுதிக் கழகம்  ஆகியவற்றில் பயனாளிகளின் எண்ணிக்கை, கடந்த ஓராண்டில் ஒரு கோடி அதிகரித்துள்ளதாக அவர் தெரிவித்தார். இந்த நிகழ்ச்சியில், விவிஜிஎன்எல்ஐ வெளியிட்ட 4 பதிப்புகளை திரு.கங்வார் வெளியிட்டார். மேலும், கல்வி நிறுவனத்தின் புனரமைக்கப்பட்ட கருத்தரங்க வளாகத்தை தொடங்கிவைத்தார்.
நிகழ்ச்சியில் பேசிய மத்திய தொழிலாளர் மற்றும் வேலைவாய்ப்பு அமைச்சகச் செயலாளர் திருமதி. எம்.சத்தியவதி, வேலைவாய்ப்பை தேடுவோருக்கான போட்டியில், ஒவ்வொரு ஆண்டும் ஒரு கோடி இளைஞர்கள் சேர்கின்றனர். எதிர்பாராதவிதமாக, வேலைவாய்ப்பை பெறுவதற்கான திறனை பெரும்பாலான இளைஞர்கள் பெற்றிருப்பதில்லை என்றார். மேலும் அவர், இந்த இடைவெளியை பூர்த்திசெய்ய அரசு தொடர்ந்து முயற்சி மேற்கொள்வதாகவும் கூறினார். அண்மைக்காலமாக 1.17 கோடி இளைஞர்கள், பல்வேறு வகையான திறனுக்கான பயிற்சிகளைப் பெற்றனர். தொழிற்சாலைகள் மற்றும் கல்வி நிறுவனங்களில் இந்த இளைஞர்கள், வேலைவாய்ப்பைப் பெறுவதற்காக 920 வேலைவாய்ப்பு முகாம்கள் நடத்தப்பட்டன. கர்ப்பிணி பெண் தொழிலாளர்களுக்கு 26 வாரங்களுக்கு மகப்பேறு விடுப்பு அளிக்கும் வகையிலான முக்கியத்துவம் வாய்ந்த சட்டத் திருத்தத்தை குறிப்பிட்ட அவர், சம்பளத்துடன் கூடிய 26 வார விடுமுறையை அளிக்க பல்வேறு தொழில் நிறுவனங்கள் விரும்புவதில்லை என்றும் கூறினார். இந்தப் பிரச்சினைக்கு தீர்வை ஏற்படுத்துவதற்கான ஆலோசனைகளை வல்லுநர்கள் வழங்க வேண்டும் என்று அவர் கேட்டுக் கொண்டார்.
நிகழ்ச்சியில் கலந்துகொண்ட இந்திய தொழிலாளர் அமைப்பு , நிதி ஆயோக், டெல்லி பல்கலைக் கழகம், மனித வள மேம்பாட்டு கல்வி நிறுவனம், வேளாண் அமைச்சகம், மகளிர் மற்றும் குழந்தைகள் நல மேம்பாட்டு அமைச்சகம், பிற அமைப்புகளைச் சேர்ந்த வல்லுநர்களை வி.வி.கிரி தேசிய வேலைவாய்ப்பு கல்வி நிறுவனத்தின் தலைமை இயக்குநர் டாக்டர் ஹெச்.சீனிவாஸ் வரவேற்றார். மேலும் அவர், இந்த நிகழ்ச்சியின் மூலம், பயனுள்ள, செயல்பாட்டுக்கு உகந்த ஆலோசனைகள் கிடைக்கும் என்றும், இவை பரிசீலனை செய்வதற்காகவும், செயல்படுத்துவதற்காகவும் மத்திய தொழிலாளர் மற்றும் வேலைவாய்ப்பு அமைச்சகத்திடம் வழங்கப்படும் என்றும் நம்பிக்கை தெரிவித்தார்.
சுரங்கங்கள் அமைச்சகம்
நாக்பூர் ஜவஹர்லால் நேரு அலுமினியம் ஆராய்ச்சி மேம்பாடு மற்றும் வடிவமைப்பு மையத்தில் ஃபிட் இந்தியா சுதந்திர ஓட்டம் மற்றும் ஓவியப் போட்டி
மத்திய சுரங்கங்கள் அமைச்சகத்தின் கீழ் செயல்படும் நாக்பூரில் உள்ள ஜவஹர்லால் நேரு அலுமினியம் ஆராய்ச்சி மேம்பாடு மற்றும் வடிவமைப்பு மையம் ஏற்பாடு செய்த, ஃபிட் இந்தியா சுதந்திர ஓட்டம் 2.0- “விடுதலையின் அம்ருத் மஹோத்சவம்” நிகழ்ச்சியில் மையத்தின் ஊழியர்கள் ஆர்வமுடன் பங்கேற்றனர். தொடக்க நிகழ்வாக நடைபெற்ற 3 கிலோமீட்டர் தூரம் ஓட்டத்தில் சுமார் 55 ஊழியர்களும், பணியாளர்களும் கலந்து கொண்டனர்.
சுதந்திர தினக் கொண்டாட்டங்களின் ஒரு பகுதியாக, “விடுதலையின் அம்ருத் மஹோத்ஸவம்” என்ற தலைப்பில் ஊழியர்கள் மற்றும் பணியாளர்களின் குழந்தைகளுக்கு 15.8.2021 அன்று ஓவியப் போட்டி நடத்தப்பட்டது. மையத்தின் இயக்குநர் டாக்டர் அனுபம் அக்னிஹோத்ரி, சுமார் 75 பேருக்கு பரிசுகளை வழங்கினார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1746700
----
(Visitor Counter : 191
வீட்டு வசதி மற்றும் நகர்ப்புற வறுமை ஒழிப்பு அமைச்சகம்
அம்ருத் 2.0 நிலவரம்
அடல் மறுசீரமைப்பு மற்றும் நகர்ப்புற மாற்ற இயக்கத்தின்  கீழ் நாட்டில் உள்ள அனைத்து நகரங்களுக்கும் குடிநீர் வழங்குவதை நோக்கமாக கொண்டு அம்ருத் 2.0 கடந்த 2021-ம் ஆண்டு அக்டோபர் மாதம் தொடங்கப்பட்டது. 2025-26 வரையிலான ஐந்தாண்டு காலத்திற்கு இந்தத் திட்டத்தை செயல்படுத்த இலக்கு நிர்ணயிக்கப்பட்டது. சுமார் 500 அம்ருத் நகரங்கள் இதற்காக அடையாளம் காணப்பட்டன.
இந்த இயக்கத்தின் கீழ் ரூ.1,29,636 கோடி மதிப்பிலான 6527 திட்டங்களை செயல்படுத்த மத்திய வீட்டுவசதி, நகர்ப்புற விவகார அமைச்சகம் ஒப்புதல் வழங்கியுள்ளது. இத்திட்டங்களின் மூலம் 148 லட்சம் புதிய குழாய் இணைப்புகளை வழங்கவும், 33.42 லட்சம் புதிய கழிவுநீர் இணைப்புகளை வழங்கவும் திட்டமிடப்பட்டுள்ளது. மேலும் நாளொன்றுக்கு 8435 மில்லியன் லிட்டர் தண்ணீரை சுத்திகரிக்கும் திறன் கொண்ட நிலையம், 2795 மில்லியன் லிட்டர் கழிவுநீர் சுத்திகரிக்கும் திறன் கொண்ட நிலையம் ஆகியவை இதில் சேர்க்கப்படும்.
மத்திய நகர்ப்புற வளர்ச்சி மற்றும் வீட்டுவசதி அமைச்சகத்தால் இதுவரை 6527 திட்டங்களுக்கு ஒப்புதல் வழங்கப்பட்டுள்ளது. இதற்கான விரிவான திட்ட அறிக்கைகளுக்கு மாநிலங்கள் மற்றும் யூனியன் பிரதேசங்கள் அனுமதி அளித்துள்ளன. இதன்படி, ரூ.36,481.47 கோடி மதிப்பிலான 2058 திட்டங்கள் செயல்படுத்தப்படும். ரூ.19,157.55 கோடி மதிப்பிலான 1025 திட்டங்களுக்கு டென்டர்கள் கோரப்பட்டுள்ளன. ரூ.5422.82 கோடி மதிப்பிலான 608 திட்டங்களுக்கு பணிகள் வழங்கப்பட்டுள்ளன. ரூ.102.99 கோடி மதிப்பிலான 29 திட்டங்கள் நிறைவடைந்துள்ளன.
இத்தகவலை மத்திய நகர்ப்புற வளர்ச்சி மற்றும் வீட்டுவசதித்துறை இணையமைச்சர் திரு கௌஷல் கிஷோர் மாநிலங்களவையில் இன்று எழுத்துமூலம் அளித்த பதிலில் தெரிவித்துள்ளார்.
சிறுபான்மையினர் நலன் அமைச்சகம்
மத்திய சிறுபான்மையினர் விவகாரங்கள் அமைச்சகம் பிப்ரவரி 20 அன்று புதுதில்லியில் கவியரங்கத்தை நடத்தவுள்ளது
‘ஒரே பாரதம், ஒப்பற்ற பாரதம்’ என்னும் தலைப்பில் கவியரங்கம் ஒன்றை 2021 பிப்ரவரி 20 அன்று மத்திய சிறுபான்மையினர் விவகாரங்கள் அமைச்சகம் புதுதில்லியில் நடத்தவிருக்கிறது.
நாட்டின் புகழ்பெற்ற கவிஞர்கள் இதில் பங்கேற்று தங்கள் படைப்புகளை வழங்குவார்கள்.
புகழ்பெற்ற கவிஞர்களான திரு. வாசிம் பரேல்வி, திருமதி. ஷபீனா அடீப், திரு. மன்ஜர் போபாலி, திரு. பாப்புலர் மீருத்தி, திருமதி. சபா பல்ராம்புரி, திருமிகு. நசீம் நிக்கத், திருமதி. மும்தாஜ் நசீம், கர்னல் வி பி சிங், திரு. அலோக் ஸ்ரீவட்ஷவ, சர்தார் சுரேந்திர சிங் ஷாஜர், திரு. குர்ஷித் ஹைதெர், திரு .அகில் நோமானி, டாக்டர் நய்யார் ஜலால்புரி, திரு. சிக்கந்தர் ஹயாத் கட்பாட் உள்ளிட்டோர் தங்கள் படைப்புகள் மூலம் பார்வையாளர்களை பரவசப்படுத்துவார்கள்.
புதுதில்லியில் உள்ள டாக்டர் அம்பேத்கர் சர்வதேச மையத்தில் நடைபெறவுள்ள இந்த நிகழ்ச்சி குறித்து இன்று பேசிய மத்திய சிறுபான்மையினர் விவகாரங்கள் அமைச்சர் திரு. முக்தர் அப்பாஸ் நக்வி, பிப்ரவரி 20 அன்று மாலை 4 மணியில் இருந்து 7 மணி வரை கவியரங்கம் நடைபெறும் என்றார்.
“வேற்றுமையில் ஒற்றுமை என்னும் தத்துவத்தை வலுப்படுத்தும் நமது நாட்டின் மிகச்சிறந்த கலாச்சார வழிமுறை கவியரங்கம் ஆகும்.
அமைதியின் செய்தியை மக்களுக்கு இது கொண்டு செல்வதோடு, சமூக நல்லிணக்கம் மற்றும் சகோதரத்துவத்தை இது வலுப்படுத்துகிறது,” என்று அவர் மேலும் கூறினார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1697802
------
(Visitor Counter : 133
பிரதமர் அலுவலகம்
மும்பை கோரேகான் தீ விபத்தில் உயிரிழந்தவர்களுக்கு பிரதமர் இரங்கல்
பிரதமரின் தேசிய நிவாரண நிதியிலிருந்து உதவித் தொகை அறிவிப்பு
மும்பை கோரேகானில் ஏற்பட்ட தீ விபத்தில் உயிரிழந்தவர்களுக்கு பிரதமர் திரு. நரேந்திர மோடி இரங்கல் தெரிவித்துள்ளார். உயிரிழந்தவர்களின் குடும்பங்களுக்கு தலா ரூ.2 லட்சமும், காயமடைந்தவர்களுக்கு தலா ரூ.50 ஆயிரமும் வழங்கப்படும் என பிரதமர் அறிவித்துள்ளார்.
இது தொடர்பாக பிரதமர் அலுவலகம் வெளியிட்டுள்ள சமூக ஊடக எக்ஸ் பதிவில் கூறியிருப்பதாவது;
"மும்பை கோரேகானில் ஏற்பட்ட தீ விபத்தில் ஏற்பட்ட உயிரிழப்பு வேதனை அளிக்கிறது. உயிரிழந்தவர்களின் குடும்பத்தினருக்கு இரங்கல் தெரிவித்துகொள்கின்றேன். காயமடைந்தவர்கள் விரைவில் குணமடைய பிரார்த்திக்கிறேன். பாதிக்கப்பட்டவர்களுக்கு தேவையான அனைத்து உதவிகளையும் அதிகாரிகள் செய்து வருகின்றனர்.
உயிரிழந்தவர்களின் குடும்பத்தினருக்கு பிரதமரின் தேசிய நிவாரண நிதியிலிருந்து ரூ.2 லட்சம் வழங்கப்படும். காயமடைந்தவர்களுக்கு ரூ.50,000 வழங்கப்படும்.”
பாதுகாப்பு அமைச்சகம்
பாதுகாப்பு ஆராய்ச்சி மற்றும் மேம்பாட்டு நிறுவனம்  ஹைதராபாத்தில் உள்ள தொழில்துறையினருடன் அவர்களின் தேவைகளைப் புரிந்துகொள்வதற்கும் அதன் கொள்கைகள் குறித்த விழிப்புணர்வை ஏற்படுத்துவதற்கும் தொடர்பு கொள்கிறது
இந்தியாவை நிகர பாதுகாப்பு ஏற்றுமதியாளராக மாற்றுவதற்கான அனைத்து ஆதரவையும் உறுதி செய்கிறது
மே 27, 2023 அன்று ஹைதராபாத்தில் உள்ள ஆராய்ச்சி மையம் இமரத்தில்  பாதுகாப்பு ஆராய்ச்சி மற்றும் மேம்பாட்டு அமைப்பு  ஒரு நாள் முழுவதும் தொழில் தொடர்பு மற்றும் சிந்தனை அமர்வுக்கு ஏற்பாடு செய்திருந்தது. இது சிறு குறு நடுத்தர நிறுவனங்கள்  & ஸ்டார்ட்-அப்கள் உட்பட அனைத்து பாதுகாப்புத் தொழில்களையும் கொண்டு வருவதை நோக்கமாகக் கொண்டது. பல்வேறு தொழில்துறை நட்பு முயற்சிகள் மற்றும் டிஆர்டிஓவின் கொள்கைகள் பற்றிய விழிப்புணர்வை அதிகரிக்கும் அதே வேளையில் அவர்களின் கவலைகளைப் புரிந்துகொள்வதற்கான ஒரு தளத்திற்கு ஏற்பாடு செய்திருந்தது. இந்நிகழ்ச்சியில் 180க்கும் மேற்பட்ட தொழில் நிறுவனங்கள் கலந்து கொண்டன.
பாதுகாப்புத் துறையின் செயலாளர், மற்றும் டிஆர்டிஓ தலைவர் டாக்டர் சமீர் வி காமத் அவர்கள் சிந்தனை அமர்வுக்கு தலைமை தாங்கினார். டிஆர்டிஓ, அவர்களுக்கு சாத்தியமான அனைத்து ஆதரவையும் வழங்கும் என்றும், இந்தியாவை நிகர பாதுகாப்பு ஏற்றுமதியாளராக மாற்றுவதற்கு அவர்களின் திறன்களை வளர்ப்பதில் வழிகாட்டியாக இருக்கும் என்றும் அவர் தொழில்துறைக்கு உறுதியளித்தார். டிஆர்டிஓ தலைவர், இந்திய பாதுகாப்பு உற்பத்தித் துறையை முழு தன்னம்பிக்கை அடைய இந்த நிகழ்வுகள் புதுப்பிக்கப்பட்ட உத்வேகத்தை வழங்குவதால், இதுபோன்ற முயற்சிகளை தொடர்ந்து மேற்கொள்ள வேண்டியதன் அவசியத்தை வலியுறுத்தினார்.
தொழில்துறை ஒருங்கிணைப்பு மற்றும் தொழில்நுட்ப மேலாண்மை இயக்குநரக  இயக்குனர், ஸ்ரீ அருண் சௌத்ரி, இந்திய தொழில்களுக்கு ஆதரவளிக்கும் பாதுகாப்பு ஆராய்ச்சி மற்றும் மேம்பாட்டு அமைப்பின் பல்வேறு முன்முயற்சிகள் மற்றும் கொள்கைகள் பற்றிய சுருக்கமான கண்ணோட்டத்தை வழங்கினார். டிஆர்டிஓ மூலம் தொழில்துறைக்கு தொழில்நுட்பத்தை மாற்றும் செயல்முறையை அவர் விளக்கினார். கொள்கையின் முக்கிய அம்சங்களை வெளிப்படுத்தினார். வளர்ச்சி மற்றும் உற்பத்தி பங்காளிகளாக தொழில்களை தேர்ந்தெடுப்பதன் அவசியம் மற்றும் செயல்முறையையும் அவர் விளக்கினார். தொழில்நுட்ப மேம்பாட்டு நிதி  திட்டத்தின் சிறப்பம்சங்கள் தொழில்துறையினருக்குப் பொருத்தமாக விளக்கப்பட்டுள்ளன. டிஆர்டிஓ கொள்கை மற்றும் அதன் உள்கட்டமைப்பு சோதனை வசதி மற்றும் டிஆர்டிஓ காப்புரிமைகளை இந்திய தொழில்துறையின் பயன்பாடு குறித்த விவரங்களையும் அவர் வழங்கினார்.
டிஆர்டிஓ, இந்திய தர கவுன்சில்  உடன் இணைந்து, 'சிஸ்டம் ஃபார் அட்வான்ஸ்டு மேனுஃபேக்ச்சரிங் அசெஸ்மென்ட் அண்ட் ரேங்கிங் ' சான்றிதழை உருவாக்கியுள்ளது, இது சிறு குறு நடுத்தர நிறுவனங்கள் உட்பட பாதுகாப்பு உற்பத்தி நிறுவனங்களின் முதிர்ச்சியை அளவிடுவதற்கான அளவுகோலாகும். நிகழ்வின் போது, ஜியோ-டேக்கிங் மற்றும் டைம் ஸ்டாம்பிங் மூலம் மதிப்பீட்டிற்கான டிஜிட்டல் மயமாக்கப்பட்ட ஆன்லைன் மாதிரிக்கான சமர்  மற்றும் தகவல் தொழில்நுட்பம்  பற்றிய கண்ணோட்டம் வழங்கப்பட்டது. பாதுகாப்பு ஆராய்ச்சி மற்றும் மேம்பாட்டு அமைப்பின் மானிய விலையில் குறு மற்றும் சிறு தொழில்களுக்கு சமர் வழங்குகிறது.
சிறு குறு நடுத்தர நிறுவனங்கள் மற்றும் பெரிய நிறுவனங்களின் தொழில் பங்குதாரர்கள் மற்றும் தொடக்க தொழில்முனைவோர் பாதுகாப்பு ஆராய்ச்சி மற்றும் மேம்பாட்டு அமைப்புடன் பணிபுரிந்த அனுபவத்தைப் பற்றிய விளக்கங்களை வழங்கினர். அவர்கள் தற்போதைய நடைமுறைகள் மற்றும் கொள்கைகளை மேம்படுத்த மதிப்புமிக்க ஆலோசனைகளை வழங்கினர். வணிகத்தை எளிதாக செய்வதற்கான வழிகளை பரிந்துரைத்தனர்.
அறிவியல் மற்றும் தொழில்நுட்பத்துறை
பிரதமரின் தற்சார்பு இந்தியா கனவை அடைவதில் அறிவியல் மற்றும் தொழில்நுட்பம் அதிக முக்கியத்துவம் பெறுகிறது: மத்திய அமைச்சர் டாக்டர் ஜிதேந்திர சிங்
பிரதமர் திரு நரேந்திர மோடியின் தற்சார்பு இந்தியா கனவை அடைவதில் அறிவியல் மற்றும் தொழில்நுட்பம் அதிக முக்கியத்துவம் பெற்றிருப்பதாக மத்திய அறிவியல் மற்றும் தொழில்நுட்பம், புவி அறிவியல் துறைகளின் இணை அமைச்சரும் , பிரதமர் அலுவலகம், பணியாளர், பொதுமக்கள் குறைதீர்ப்பு மற்றும் ஓய்வூதியங்கள், அணுசக்தி மற்றும் விண்வெளி ஆகிய துறைகளின் இணை அமைச்சருமான டாக்டர் ஜிதேந்திர சிங் தெரிவித்துள்ளார்.
தன்னிறைவு அடைவதற்கான தன்னம்பிக்கை வருங்கால தலைமுறையினருக்கு எடுத்துச் செல்லப்பட்டு, அறிவியல் மற்றும் தொழில்நுட்பத் துறையில் சிறந்த அறிவாளிகளை ஈர்ப்பதற்கு உதவிகரமாக இருக்கும் என்று அவர் கூறினார். இந்திய அணு எரிசக்தி ஆணையத்தின் முன்னாள் தலைவர் டாக்டர் அனில் ககோட்கர் தலைமையில் தயாரிக்கப்பட்ட சர்வதேச அறிவியல் மற்றும் தொழில்நுட்ப ஒத்துழைப்பு பற்றிய ஆய்வுக் குழுவின் அறிக்கையை வெளியிட்டுப் பேசிய போது டாக்டர் ஜிதேந்திர சிங் இதனைத் தெரிவித்தார்.
தற்போது 44 நாடுகளுடன் அறிவியல் மற்றும் தொழில்நுட்ப ஒத்துழைப்பில் இந்தியா ஈடுபட்டிருப்பதாகவும், வரும் நாட்களில் இந்த பட்டியல் விரிவுபடுத்தப்படும் என்றும் அமைச்சர் கூறினார். நிர்ணயிக்கப்பட்ட காலத்திற்குள் நல்ல பலனை அடைவதற்காக அமைச்சகத்தின் அடிப்படையில் அல்லாமல் குறிப்பிட்ட பிரிவின் அடிப்படையில் திட்டங்களை மேற்கொள்ள அமைச்சர் அழைப்பு விடுத்தார். சர்வதேச ஒத்துழைப்பில் மேலும் பல அறிவுசார் நிபுணர்களை இணைக்குமாறும், அதேவேளையில் உள்நாட்டுடன் ஆழ்ந்த தொடர்பில் தொடர்ந்து நீடிக்க வேண்டும் என்றும் அவர் வலியுறுத்தினார். இதுபோன்ற ஒத்துழைப்பின் உண்மையான சாத்தியக்கூறுகளை அடைவதற்கு அறிவியல் மற்றும் தொழில்நுட்பத்தையும் தாண்டி முன்னேற வேண்டும் என்றார் அவர்.
அறிவியல் மற்றும் தொழில்நுட்ப அமைச்சகம், புவி அறிவியல் அமைச்சகம் மற்றும் அறிவியல் மற்றும் தொழிலக ஆராய்ச்சி மன்றத்துடன் இந்திய அரசின் ஒவ்வொரு அமைச்சகங்கள் மற்றும் துறைகளிடையே ஓர் விவாதம் விரைவில் நடைபெற இருப்பதாகவும் டாக்டர் ஜிதேந்திர சிங் கூறினார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1737528
-----
(Visitor Counter : 212
பிரதமர் அலுவலகம்
இந்திய- ஃபிரான்ஸ் உறவின் நூற்றாண்டை நோக்கி கேந்திர கூட்டுமுயற்சியின் 25-வது ஆண்டு
இந்தோ- பசிபிக் பகுதியில் நீண்டகால கேந்திர கூட்டாளிகளாக இந்தியாவும் ஃபிரான்சும் இருந்து வருகின்றன. இரு நாடுகளுக்கு இடையே கடந்த 1947-ஆம் ஆண்டு தூதரக உறவு ஏற்படுத்தப்பட்டதோடு, 1998இல் இந்த கூட்டுமுயற்சி மேம்படுத்தப்பட்டு ஐக்கிய நாடுகள் சபையின் விதிகளுக்கு உட்பட்டும், சர்வதேச சட்டத்திற்கு இணங்கவும், பரஸ்பர நம்பிக்கையின் அடிப்படையில் தொடர்ந்து இரு நாடுகளும் பணியாற்றி வருகின்றன.
இந்தோ-ஃபிரெஞ்சு கூட்டுமுயற்சியின் 25-வது ஆண்டைக் கொண்டாடும் வகையில் 2047-ஆம் ஆண்டு வரை இரு தரப்பு உறவுக்கான திட்டங்களை செயல்படுத்த இரு நாடுகளும் ஒப்புதல் தெரிவித்திருக்கின்றன. 2047-ஆம் ஆண்டில் இந்திய சுதந்திரத்தின் நூற்றாண்டும், இரு நாடுகளுக்கு இடையேயான தூதரக உறவின் நூற்றாண்டும், கேந்திர கூட்டுமுயற்சியின் பொன் விழாவும் கொண்டாடப்படும்.
சர்வதேச அமைதி மற்றும் நிலைத்தன்மையைக் கருத்தில் கொண்டு இணைந்து பணியாற்றவும், இந்தோ- பசிபிக் மற்றும் அதை தாண்டிய பகுதிகளில் விதிகளின் அடிப்படையிலான உறுதிபாட்டை மீண்டும் வலியுறுத்தவும் இந்தியாவும், ஃபிரான்சும் திட்டமிட்டுள்ளன. கேந்திர கூட்டுமுயற்சியை மேலும் வலுப்படுத்துவதற்காகவும் சுதந்திரம், சமத்துவம், ஜனநாயகம் மற்றும் சட்டத்தின் விதி ஆகியவற்றின் உலகளாவிய மாண்புகளுக்கு ஏற்ப இந்தியாவும் ஃபிரான்சும் எதிர்காலத் துறைகளில் ஒத்துழைப்பை வலுப்படுத்த திட்டமிட்டுள்ளன. இதனால் இந்தியா மற்றும் ஐரோப்பிய ஒன்றியத்திற்கு இடையேயான ஒத்துழைப்பு உள்ளிட்டவற்றின் வாயிலாக நாடுகளின் இறையாண்மை மற்றும் முடிவு எடுக்கும் சுயாட்சியை வலுப்படுத்தவும், நமது பூமியை அச்சுறுத்தும் மிகப்பெரிய சவால்களை இணைந்து எதிர்கொள்ளவும் வழிவகை செய்யப்படும்.
பிரதமர் அலுவலகம்
வனவிலங்குகள் குறித்த மக்களின் ட்விட்டர்களுக்கு பிரதமர் பதில்
வனவிலங்குகள் மீதான மக்களின் ஆர்வம் குறித்து பிரதமர் திரு நரேந்திர மோடி குடிமக்களுடன் கலந்துரையாடினார்.
பந்திப்பூர் புலிகள் சரணாலயத்திற்கு நேற்று பயணம் மேற்கொண்ட போது, பிரதமருக்கு யானைகள் ஆசி வழங்குவது குறித்த பரசுராம் எம்ஜியின் கருத்துக்கு பதிலளித்து பிரதமர் வெளியிட்டிருந்த, ட்விட்டர் பதிவு வருமாறு:
"ஆமாம் அது உண்மையில் சிறப்புதான்."
தில்லி தேசிய விலங்கியல் பூங்காவிற்கு பிரியங்கா கோயலின் வருகையைப் பாராட்டிய திரு மோடி, அதற்குப் பதிலளித்து ட்விட்டரில் கூறியிருப்பதாவது:
"சிறப்பு. இந்தியாவின் மலர் மற்றும் விலங்கினங்களின் பன்முகத்தன்மை அற்புதமானது, மேலும் இதைப் பற்றி கண்டறிய மக்களுக்கு வாய்ப்பு கிடைக்கும் என்று நம்புகிறேன்."
நேற்றைய புகைப்படங்களையும் பிரதமர் பகிர்ந்துள்ளார்.